Zinédine Zidane

**Zinédine Yazid Zidane** (hüüdnimi **Zizou**; sündinud 23. juunil 1972 Marseilles) on kabiili päritolu endine Prantsusmaa jalgpallur, ründav poolkaitsja. Teda peetakse üheks kõigi aegade parimaks jalgpalluriks.

Prantsusmaa rahvuskoondises osales Zidane 108 mängus ja lõi 31 väravat. 

Zidane võitis mängijana Juventusega Serie A jalgpalliliiga, Madridi Realiga Hispaania jalgpalliliiga Primera Divisióni ja UEFA Meistrite Liiga. Nii Juventuse kui ka Madridi Realiga võitis ta Intercontinental Cupi ja Euroopa superkarika. Zidane'i on kolm korda tunnustatud FIFA aasta jalgpalluri aunimetusega, peale tema on selle auhinna kolm korda võitnud vaid Ronaldo.

Aastatel 2016–2018 oli ta Madridi Reali peatreener. Peatreenerina juhtis ta Madridi meistrite liiga võitjaks kolm korda. 2019. aasta märtsis naasis ta Madridi Reali peatreeneri kohale ning lahkus sealt teist korda mais 2021.

## Elulugu
Zidane sündis Marseille äärelinnas 1972. aastal pere viienda lapsena. Tema isa Smaïl töötas laotöölisena kohalikus poes, ema Malika oli koduperenaine.

Kooliajal tegeles Zidane lisaks jalgpallile ka judoga, milles tal on roheline vöö. Talle meeldisid ka jalgrattasõit ning rulatamine. 

Kümneaastaselt hakkas ta treenima noorteklubis US Saint-Henri ja poolteist aastat hiljem liitus ta SO Septèmes-les-Vallonsiga. 1988. aastal, olles 16-aastane, sõlmis Zidane oma esimese profilepingu klubiga AS Cannes. Seal treenis ta neli hooaega ning tegi kaasa 61 kohtumises.

1992/1993. aasta hooajal siirdus ta Bordeaux' Girondinsi, kus temast hakati rääkima kui järgmisest Michel Platinist.

Zidane debüteeris koondises 17. augustil 1994 Tšehhi vastu. Zidane sai platsile mängu vahetusest ning lõi kohtumises kaks väravat, aidates sellega Prantsusmaa välja 2 : 0 kaotusseisust. Mäng lõppes seisuga 2 : 2.

1996. aastal siirdus Zidane 3,2 miljoni naela eest Torino Juventusesse, kus tema meeskond võitis 1996.–1997. aasta Serie A ja 1996. aasta Intercontinental Cupi, kuid kaotas 1997. aasta UEFA Meistrite Liiga finaalis 3 : 1 Dortmundi Borussiale. Järgmisel hooajal Zidane'i meeskond võitis küll Serie A, kuid UEFA Meistrite Liiga finaalis kaotas 1 : 0 Madridi Realile. 2001.–2002. aasta hooajal jäi Juventus Serie A-s teiseks, kuid Meistrite Liigas langes Juventus välja juba alagrupis. Zidane ei saanud Meistrite Liiga otsustavates mängudes kaasa teha, sest pärast seda, kui ta oli Jochen Kientzi peaga kõhtu löönud, anti talle mängukeeld.

Oma esimesel suurturniiril, 1996. aasta Euroopa meistrivõistlustel, oli Zidane liigahooajast väsinud. Hoolimata sellest jõudis Prantsusmaa poolfinaali, kus kaotati väravateta mängu järel Tšehhile penaltiseerias 5 : 6.

1998. aasta kodustel maailmameistrivõistlustel oli Zidane juba ülemaailmne jalgpallistaar. Alagrupis võitis Prantsusmaa kõik kolm mängu, kuid siis sai Zidane teises kohtumises Saudi Araabia vastu punase kaardi. Ilma Zidane'ita meeskond alistas järgnenud mängus Paraguay 1 : 0 ning veerandfinaaliks Itaaliaga oli Zidane juba tagasi. Poolfinaalis võitis Prantsusmaa Horvaatiat 2 : 1. Zidane andis kõigis mängudes suure panuse, ainult väravaid ei õnnestunud tal sel turniiril esialgu lüüa. Kõik muutus aga finaalis, kus Prantsusmaa kohtus peafavoriidi ning valitseva maailmameistri Brasiiliaga. Zidane lõi peaga kaks väravat ning Emmanuel Petit vormistas lõppseisu, lüües kolmanda värava mängu viimastel minutitel. Zidane'ist sai esimest korda maailmameister ja rahvuskangelane.

Prantsusmaa tuli 2000. aastal Euroopa meistriks ja Zidane nimetati turniiri parimaks mängijaks. Pärast Lääne-Saksamaad sai Prantsusmaast esimene riik, kes on korraga olnud nii Euroopa meister kui ka maailmameister.

2001. aastal sõlmis Zidane 75 miljoni euro eest nelja-aastase lepingu Madridi Realiga, kuhu ta jäi karjääri lõpuni.

2002. aasta maailmameistrivõistlustel oli Zidane vigastatud ega saanud kahes esimeses kohtumises kaasa teha. Prantsusmaa ei löönud kummaski mängus väravaid. Kuigi kolmandaks mänguks oli Zidane tagasi, langes Prantsusmaa välja juba alagrupis ühtegi väravat löömata. Nii halvasti ei olnud varem läinud ühelgi valitseval maailmameistril.

2004. aasta Euroopa meistrivõistlustel langes Prantsusmaa välja veerandfinaalis, kaotades Kreekale. Sama turniiri esimeses mängus oli Zidane'i karjääri üks säravamaid hetki, kus 1 : 0 kaotusseisus olles lõi Zidane lisaminutitel kaks väravat ning aitas Prantsusmaa 2 : 1 võidule.

2006. aasta maailmameistrivõistlustel jõudis Prantsusmaa finaali, kus Zidane realiseeris 7. minutil penalti ja viis Prantsusmaa 1 : 0 juhtima, kuid normaalaeg lõppes ikkagi 1 : 1. Mängu 110. minutil solvas Marco Materazzi Zidane'i õde ja Zidane lõi seepeale Materazzit peaga rindu. Karistuseks eemaldati Zidane mängust. Prantsusmaa kaotas penaltiseerias Itaaliale 5 : 3. See jäi Zidane'i viimaseks kõrgema taseme mänguks, sest pärast seda mängu lõpetas ta profijalgpallurikarjääri.

## Klubid

* 1988–1992 AS Cannes
* 1992–1996 Bordeaux' Girondins
* 1996–2001 Torino Juventus
* 2001–2006 Madridi Real

## Saavutused
### Mängijana
* 1998 maailmameister
* 2000 Euroopa meister
* Rahvaste karikas 1996, 2002
* Euroopa superkarikas 1996, 2002
* Itaalia meister 1997, 1998
* Itaalia superkarikas 1997
* Hispaania meister 2003
* Hispaania superkarikas 2001, 2002
* FIFA aasta jalgpallur 1998, 2000, 2003
* UEFA aasta klubi jalgpallur 2002

### Treenerina
* La Liga (1): 2016–2017
* UEFA Meistrite Liiga (3): 2015–2016, 2016–2017, 2017–2018
* UEFA Superkarikas (2): 2016, 2017
* Klubide maailmameistrivõistlused (2): 2016, 2017

## Isiklikku

Zinedine Zidane on 185 cm pikk. Ta on abielus Véronique Fernandézega ja neil on neli poega. Nende vanimad pojad Enzo Fernández ja Luca Zidane mängivad jalgpalli Euroopa kõrgliiga klubides. 

## Viited

## Välislingid
* Zinedine Zidane
* Zidane
* German Zidane Information